b'\n_START_ARTICLE_\nSvensktoppen\n_START_PARAGRAPH_\nSvensktoppen er et svensk musikalsk radioprogram og hitliste som har g\xc3\xa5tt ukentlig p\xc3\xa5 Sveriges Radio siden 1962. Programmet er en presentasjon av ukens mest spilte popmusikk i Sverige. Alle artistene m\xc3\xa5 v\xc3\xa6re svenske. Det har igjennom \xc3\xa5rene skjedd en liberalisering av kriteriene for \xc3\xa5 kunne komme p\xc3\xa5 lista: Fra 1974 trengte ikke lenger l\xc3\xa5tskriverne \xc3\xa5 v\xc3\xa6re svenske og fra 2003 trengte ikke sangene \xc3\xa5 fremf\xc3\xb8res p\xc3\xa5 svensk. Programmet har v\xc3\xa6rt sendt av Sveriges Radio siden 1962 bortsett fra \xc3\xa5ra 1982 til 1985. _NEWLINE_Melodiene ble opprinnelig bed\xc3\xb8mt av en egen jury. Lytteravstemning ble innf\xc3\xb8rt i 1985, f\xc3\xb8rst via postkort, siden via telefon. Fra da av ble lista mer statisk, og dansebandene dominerte nesten fullstendig. Fra 2003 ble nye regler for spr\xc3\xa5k innf\xc3\xb8rt og ordninga med en statistisk utvalgt jury ble gjeninnf\xc3\xb8rt. Musikken ble dermed igjen mer variert._NEWLINE_Svensktoppen har tidvis v\xc3\xa6rt et sv\xc3\xa6rt popul\xc3\xa6rt radioprogram med stor betydning for salget og spredninga av svensk popul\xc3\xa6rmusikk, s\xc3\xa6rlig av og med nye artister fra de store plateselskapene. Ogs\xc3\xa5 norsk musikk- og kulturliv har v\xc3\xa6rt p\xc3\xa5virket av de musikalske str\xc3\xb8mningene formidlet gjennom Svensktoppen, spesielt p\xc3\xa5 1960- og 1970-tallet i omr\xc3\xa5der p\xc3\xa5 \xc3\x98stlandet der en kunne motta de svenske radiosendingene._NEWLINE_Programmet hadde ca 2,8 millioner lyttere ukentlig i 1968.'